Kukkahattuja 1800-luvulta.
**Kukkahattutäti** on pilkkanimi, jolla viitataan henkilöön – usein naispuoliseen – joka pilkkaajan mielestä osallistuu julkiseen keskusteluun jakelemalla muille moralistisia, yleensä naiiveja neuvoja. Nimitys kukkahattutäti juontuu moraalia tiukasti vartioivien entisajan amerikkalaisten hienostorouvien päähinetyylistä.

Toimittaja Saska Saarikosken mukaan kukkahattutädillä "tarkoitetaan hyväntahtoisen hölmöä naista (tai joskus miestäkin), joka opettaa muille, miten tulee elää". Esimerkkeinä kukkahattutädeiksi nimitellyistä hän mainitsee Tarja Halosen ja Astrid Thorsin. Toimittaja Ilkka Mattilan mukaan kukkahattutädeiksi kutsutaan verkkokeskusteluissa muun muassa rasististen purkausten arvostelijoita, eläinsuojelijoita, joukkoliikenteen kannattajia, yksityisautoilun vastustajia sekä yleisesti sosiaalialan työntekijöitä. Helmikuussa 2011 jääkiekkoseura KooKoon päävalmentaja Ismo Lehkonen sai lyhyen toimitsijakiellon nimitettyään Mestiksen vastaavia päättäjiä kukkahattutädeiksi. Paleface kutsuu itseään Luova tuho -albumillaan itseironisesti "kukkahattudädiksi".

Kukkahattutäti maahanmuuttokeskustelussa
----------------------------------------

Tutkijoiden Sundén ja Paasonen mukaan sukupuolittunut käsite "kukkahattutäti" ilmestyi maahanmuuttovastaisille foorumeille 2000-luvulla ilmaisemaan naiivia ja moralisoivaa asennetta maahanmuuttoon. Pääasiassa kukkahattutädit on yhdistetty kulttuurisen moninaisuuden, sukupuolten tasa-arvon ja sosiaalisen oikeudenmukaisuuden puolustamiseen. Kuten englanninkielisen maailman "sosiaalisen oikeudenmukaisuuden soturit" (SJW eli *social justice warriors*) kukkahattutädit vastustavat populistista ja nationalistista maahanmuuttovastaisuutta, toivottavat pakolaiset tervetulleeksi ja heiluttavat sateenkaarilippua. Sundén ja Paasonen näkevät negatiivisesti leimatussa käsitteessä yhteyden kriittistä diskurssianalyysia (CDA) edustavan Teun A. van Dijkin näkemykseen, jonka mukaan äärioikeistolaisen median todellisia vihan kohteita eivät ole mustat tai muut vähemmistöt, vaan heitä suojelevat antirasistit.

Katso myös
----------

* suvakki

Lähteet
-------

* Jenny Sundén & Susanna Paasonen: Shameless hags and tolerance whores: feminist resistance and the affective circuits of online hate.  *Feminist Media Studies*, 2018, 18. vsk, nro 4, s. 643-656. doi:10.1080/14680777.2018.1447427. Artikkelin verkkoversio. Viitattu 10.11.2022.
* van Dijk, Teun A.: *Elite Discourse and Racism*. Sage, 1993. ISBN 0-8039-5071-3.

### Viitteet

1. 1 2 3  Mattila, Ilkka: Kuka on kukkahattutäti.  *Helsingin Sanomat*, 10.9.2009.
2. ↑  Saarikoski, Saska: Kukkahattu on naiivi täti.  *Helsingin Sanomat*, 7.5.2011, s. C3.
3. ↑  Haukkui kukkahattutädiksi – sai rangaistuksen *Ilta-Sanomat*.  7.2.2011.  Arkistoitu 18.5.2015. Viitattu 9.5.2015.
4. ↑  Paleface on nyt "kukkahattudädi" *Nyt.fi*.  31.10.2014. Viitattu 13.8.2015.
5. 1 2  Sundėn & Paasonen 2018, s. 644
6. ↑  van Dijk 1993, s. 262

Aiheesta muualla
----------------

* Anna Amnell: Seksismiä ja ikärasismia kielessä: kukkahattutäti. Blogisisko 29.5.2006.
* Jukka Hämäläinen: Kukkahattutäti – ja vieläpä ylpeä siitä! (Arkistoitu – Internet Archive) Helsingin uutiset 28.10.2011.
* Riina Klemettinen: Kukkahattu kukkistelee. Kielikello 4/2013.